Publication: Magyar Közlöny
Issue: MK-1999-79 (Year: 1999, Number: 79)
Era: 1990-2004
Section: A szabadságvesztés és az előzetes letartóztatás végrehajtásának szabályairól szóló 6/1996. (VII. 12.) IM rendelet szerint
Paragraph Index: 169

A szabadságvesztés és az előzetes letartóztatás végrehajtásának szabályairól szóló 6/1996. (VII. 12.) IM rendelet szerint a biztonsági csoportba való besorolás indokairól az elítélt csak akkor tájékoztatható, ha a tájékoztatás a fogvatartás biztonságát nem veszélyezteti. Az elítélt biztonsági csoportba sorolására az intézet Befogadási Bizottsága jogosult. E döntését a IV. biztonsági csoportba soroltaknál hat havonta felül kell vizsgálnia. A IV. kategóriába soroltak különleges biztonsági körleten helyezhetők el. Tíz napnál hosszabb időre a biztonsági körleten való elhelyezést csak az országos parancsnok által kijelölt bizottság rendelheti el, az elrendelés indokoltságát azonban három havonta felül kell vizsgálnia. A hatályos jogszabály alapján nem volt jogsértő a befogadási bizottság azon eljárása, amellyel — az elítélt személyiségét, előéletét, egészségi és fizikai állapotát, az általa elkövetett bűncselekményt, a szabadságvesztés időtartamát és végrehajtási fokozatát, a szabadságvesztésből még le nem töltött időt, a feltételes szabadságra bocsátás esedékességének az időpontját mérlegelve — a panaszost a IV. kategóriába sorolta. A többszöri átszállítás ellenére is az előírásoknak megfelelően megtörtént a biztonsági csoportba sorolás és a különleges biztonsági körleten való elhelyezés felülvizsgálata. Erre alapozva nem felelt meg a valóságnak a panaszos azon állítása, hogy panaszait érdemben nem vizsgálták meg. A panaszos biztonsági csoportba sorolásával, illetve különleges biztonsági körleten való fogvatartásával, továbbá a jogorvoslathoz való jogának érvényesülésével kapcsolatosan alkotmányos visszásság nem volt megállapítható, ezért az országgyűlési biztos általános helyettese alkotmányos visszásság hiányában az ügy vizsgálatát lezárta. OBH 7050/1997. A kábítószer kereső kutya jelzése alapján végzett fokozott vámellenőrzés nem sérti a jogállamiságot és a jogbiztonsághoz való jogot. A panaszos sérelmezte, hogy 1997. július 19-én a Ferihegyi repülőtéren csomagjait a vámtisztviselők átvizsgálták. A beadvány alapján az állampolgári jogok országgyűlési biztosa vizsgálatot rendelt el. Ennek során tájékoztatást kért a Vámés Pénzügyőrség Országos Parancsnokságától. Az állampolgári jogok országgyűlési biztosa megállapította, hogy a panaszos poggyászát azért ellenőrizték a szokásosnál alaposabban, mert az általa feladott csomagok vizsgálatakor a vámhivatal kábítószer kereső kutyája jelzett az egyik bőröndnél. A vámhivatal munkatársai a panaszost az ellenőrző helyiségbe kísérték, ahol kinyittatták a bőröndjeit és átvizsgálták azok tartalmát. A vámvizsgálat eredménye negatív volt. Az ellenőrzés okát az intézkedő tisztviselők közölték a panaszossal. Az intézkedés végrehajtásának módját — tekintve,

Source: https://magyarkozlony.hu/hivatalos-lapok/fb099cd5628f0cf870629d5eef62e02db171d188/dokumentumok/01043d1a7629ce56f337a052076a09c0ca102301/letoltes